Orbán Balázs Tudományos Konferencia Székelyudvarhelyen – Szász Jenő bejelentette az Orbán Balázs Akadémia megalapítását – Orbán Balázs Tudományos Konferencia Székelyudvarhelyen – Szász Jenő bejelentette az Orbán Balázs Akadémia megalapítását - Nemzetstratégiai Kutatóintézet
Nyitóoldal > Hírek > Orbán Balázs Tudományos Konferencia Székelyudvarhelyen – ...
Orbán Balázs Tudományos Konferencia Székelyudvarhelyen – Szász Jenő bejelentette az Orbán Balázs Akadémia megalapítását
A Nemzetstratégiai Kutatóintézet és a székelylengyelfalvi Orbán Balázs Alapítvány kétnapos rendezvény-sorozatot szervezett a „legnagyobb székely” halálának 125. évfordulója alkalmából. Szombaton, április 18-án, 10 órától került sor arra a tudományos konferenciára, amely Orbán Balázs életének és munkásságának tudománytörténeti, kulturális, oktatási és politikai jelentőségéről volt hivatott teljes körű képet adni a szépszámú résztvevőknek. A napot Pálúr János ünnepi orgonahangversenye zárta, amelyre a székelylengyelfalvi Római Katolikus Plébániatemplomban került sor.
A megnyitó beszédek sorát Laczkó György, a Tamási Áron Gimnázium igazgatója indította, aki elmondta, hogy a konferenciának otthont adó Nyirő József dísztermet diákként még maga Orbán Balázs is látogatta. Bálint Domokos, az Orbán Balázs Alapítvány elnökének emlékezete szerint ilyen rangú rendezvénysorozatra még nem került sor és megköszönte a Nemzetstratégiai Kutatóintézetnek, hogy elvállalta a rendezvény fővédnökségét és megszervezését.
Szász Jenő, a Nemzetstratégiai Kutatóintézet elnöke ünnepi köszöntőjében kifejtette: „megszólíttattunk és habozás nélkül elvállaltuk a legnagyobb székely emlékünnepség-sorozatának szervezését, annál is inkább, mert évekkel korábban már Sütő András is felvetette, hogy az Orbán Balázs hagyatékot nemcsak Székelyföldön, hanem Magyarországon is közkinccsé kellene tenni.” A Nemzetstratégiai Kutatóintézet által meghirdetett Kárpát-haza Program szervesen kapcsolódik Orbán Balázs munkásságához, hiszen a legnagyobb székely már százötven éve mondta: „Alig van ország, mely több természeti, történelmi és népéleti kincscsel birna, mint a Kárpátok által körülölelt magyar haza…”
Az NSKI vezetője ugyanakkor bejelentette egy – a Székelyföld jövőjét, lehetőségeit és gazdasági kitörési pontjait fürkésző – intézménynek, az Orbán Balázs Akadémiának a megalapítását, amelynek első rendezvénye az egy hét múlva sorra kerülő Nemzetközi Turisztikai Konferencia lesz. A konferencia öt helyszínen – Székelyudvarhelyen, Székelyderzsben, a Madarasi Hargitán, Tibódban és Szovátán – kerül megrendezésre, Varga Mihály nemzetgazdasági miniszter úr fővédnöksége alatt.
Maruzsa Zoltán, az Emberi Erőforrások Minisztériumának felsőoktatásért felelős helyettes-államtitkára visszaemlékezett, hogy első székelyföldi útján, még gyermekfejjel egy Orbán Balázs Székelyföld leírása könyvet kapott ajándékba, ami ma is díszíti könyvespolcát. Megemlítette, hogy a közelmúltban, éppen a Kárpát-medencei kiterjesztés okán az Országos Tudományos Diákköri Konferencia – történetében először – egyik szekciója külhonban, Kolozsvárott került megrendezésre, majd hivatalosan is megnyitotta a konferenciát.
A tudományos konferencia keretében a következő előadások hangzottak el:
Dr. Pozsony Ferenc (néprajzkutató, egyetemi professzor BBTE, MTA külső tagja): A Székelyföld leírásának tudománytörténeti és néprajzi kontextusa
Dr. Kovács Sándor (unitárius egyháztörténész, KPTI): Orbán Balázs és az unitárius egyház
Dr. Borsos Balázs (igazgatóhelyettes, MTA BTK NTI): Székelyföld kulturális tagolódása Orbán Balázs életműve, illetve a Magyar Néprajzi Atlasz alapján.
Zepeczaner Jenő (történész, muzeológus): Orbán Balázs, a heraldikus
Sepsiszéki Nagy Balázs (néprajzkutató): A köztünk élő Orbán Balázs
Fráter Olivér (történész, Nemzetstratégiai Kutatóintézet): „A néppel a népért” - Orbán Balázs politikai tevékenységének bemutatása
Fekete Zsolt (fotográfus, vizuális alkotó): Az idő fényképe - Orbán Balázs és Veress Ferenc 19. századi erdélyi fényképeinek megismétlése
Farkas Zsuzsa (főmuzeológus, Magyar Nemzeti Galéria): Erdély fényképművészete a 19. század második felében
Dr. Molnár Attila (fotótörténész, elnök, Erdélyi Fotográfiai Múzeumért Egyesület): Ismert és ismeretlen fényképek és történetek Orbán Balázsról
Dr. Fogarasi Klára (ny. etnográfus, fotótörténész): „Kovácsék voltak a fényképeszek!”- Hétköznapok és ünnepek egy székelyudvarhelyi fotós dinasztia képein a 20. században
Szécsényi Mihály (történész, NKE MTKK Jelenkutató Csoport): Szováta a 20. század első felében, azaz a fotó, mint történeti forrás
Orbán Balázsra emlékeznek Székelyföldön │Forrás: M1│ 2015. április 18. │Ma reggel 08:50